《沁园春 富家女嫁归海上风景之苦，闻而感赋》
清代·熊琏

万顷平坡，几处荒场，海上人家。把春光隔绝，漫阶白草，愁眉望断，扑面黄沙。

云鬓霜凋，镜奁尘掩，不见东风桃李花。无聊赖、怕天涯易老，日又难斜。

与谁同话繁华。纵回首、兰闺梦已赊。记莺啼燕绕，当时庭院，红遮翠障，旧日窗纱。

远水惊号，悲风骤起，何异文姬帐外笳。遥知道、那残妆独坐，粉泪嗟呀。

作者简介：熊琏，字商珍，号澹仙，又号茹雪山人，如皋人。有《澹仙诗钞》。